Tom Behnke (FP), 1999-04-20:
Tak for den meget brede positive modtagelse af forslaget og de mange positive ord, der er sagt!
Også tak for de roser, der er givet!
Jeg vil vende tilbage til ordførerne, men indledningsvis vil jeg understrege, at for Fremskridtspartiet er det ikke interessant, om det lige præcis er det her forslag, der bliver vedtaget.
Det, der er interessant, er, at man er opmærksom på ideen, og ideen er altså nu født.
De faktuelle forhold er, at der i en hangar på en flyvestation i Jylland står et fikst og færdigt hospital med operationsstuer, røntgenapparatur, laboratorier og sterilisationsudstyr m.v. i form af 22 hospitalscontainere.
De er oprindelig opbygget i forbindelse med Golfkrigen i 1991, men kom heldigvis aldrig af sted, for der blev ikke behov for dem.
Jeg har også forstået, at der skulle forefindes et tilsvarende containerhospital - hvis man kan kalde det det - her i Københavnsområdet.
Så udstyret er til stede, og det er muligt at bruge det.
Vi har via shippingfolk og fagfolk på det her område, som har forstand på, hvordan man indretter skibe, og som hurtigt kan indrette dem, fået meddelt, at man på Fredericia Skibsværft A/S er enig i, at der kan laves en ret hurtig ombygning og udrustning af et sådant skib, og at man antager, at det vil tage 2-3 uger, fra beslutningen er truffet.
Så vi taler altså ikke om måneder, og vi taler slet ikke om 5 måneder; vi taler om 2-3 uger, fra beslutningen bliver truffet, til skibet er klart til at sejle.
På de 2-3 uger vil man være i stand til at tage et skib ud af oplæg, som det hedder, og reaktivere skibet og indbygge et containerhospital i det og indbygge yderligere underbringelse og dermed sengeafsnit til både patienter og læger og sygeplejersker i form af en række til formålet indkøbte beboelsescontainere og i øvrigt de faciliteter, der i forvejen er på skibet.
Det er jo et tidligere passagerskib, vi taler om.
Det vil man altså kunne ordne på 2-3 uger, forlyder det fra fagfolk, der har været inde i sagen her.
De anbefaler også, at man i stedet for at købe skibet så i første omgang chartrer det, og det vil selvfølgelig være hensigtsmæssigt, men det er jo den økonomiske side af sagen, som jeg er fuldt ud overbevist om at regeringen nemt kan finde ud af at håndtere.
Sagen er jo, at den bugt i den nordvestlige del af Albanien er lige præcis dér, hvor der er de største koncentrationer af flygtninge, og dermed også dér, hvor der vil være størst behov for skibet. Der er ingen tvivl om, at skibet i første omgang vil være et hospitalsskib, der skal bruges til de mange flygtninge, som i øjeblikket har brug for hospitalshjælp, men hvis det skulle ske, at der vil være soldater, der får behov for lignende hjælp - det håber jeg ikke der gør, men skulle det ske, vil skibet selvfølgelig også kunne tage sig af dét. Med det her forslag har vi fremsat et helt nærliggende og billigt og humanitært meget godt projekt, som vil kunne bruges, og det vil være et projekt, som samtidig virkelig kan profilere Danmark, danske læger, sygerplejersker og søfolk.
Og alt andet lige er det vores opfattelse, at hvis man kalder skibet »Jutlandia II«, vil alle kunne forstå sammenhængen, og så vil alle vide, hvad formålet med skibet er, og hvilken funktion det skal tjene.
Der er heller ingen tvivl om, at disse 22 containere, som står klar til afskibning, selvfølgelig ikke vil fylde hele vogndækket på færgen.
Der vil samtidig være plads til andre ting, og vi ved jo, at der i øjeblikket er ganske mange danskere, som er gået i gang med at lave forskellige frivillige indsamlinger af forskelligt udstyr, herunder ikke mindst beklædning, og det kan jo være noget svært at få det ned til området, men hvis vi etablerer skibet her, vil der være plads om bord på skibet til, at også disse frivilligt indsamlede effekter vil kunne komme med og så derfra vil kunne distribueres ud i området. Så rent teknisk er der ingen problemer i at gøre det her.
Og der er ingen tvivl om, at de folk, som vi har talt med, og som har meget mere forstand på den slags, end vi har som politikere, siger, at det nemt kan lade sig gøre.
Ministeren for udviklingsbistand sagde, at der ikke er nogen af de internationale organisationer, der har anmodet om at få et sådant hospitalsskib, og det var også det, mange ordførere var inde på: Ideen er god, men lad os nu vente, indtil enten UNHCR eller WHO eller Røde Kors anmoder om at få dette skib.
Men min kommentar til ministeren og de øvrige ordførere er: Lad os nu tilbyde det, lad os nu meddele disse organisationer, at der er et stående tilbud fra dansk side om, at når det bliver nødvendigt med et sådant skib, eller hvis det bliver nødvendigt med et sådant skib, er vi klar til at tilbyde det.
Ministeren sagde også, at det, det gælder om i øjeblikket, er at afhjælpe de mest påtrængende behov hos flygtningene, og der er ingen tvivl om, at ud over mad og beklædning, tæpper, telte og lignende er der også behov for en eller anden form for hospitalsydelse, og den kunne meget passende komme i form af et sådant hospitalsskib.
Vi er i Fremskridtspartiet meget glade for, at ministeren og et meget stort flertal i Folketinget har den holdning, at i det øjeblik de internationale organisationer anmoder os om det, vil man positivt overveje det.
Jeg hørte endda flere ordførere sige: Så er vi klar til at sige ja.
Hr. Svend Aage Jensby nævnte, at et felthospital ikke må blive brugt til det her formål, fordi det kan blive nødvendigt at bruge det til en anden opgave.
Det skal jeg ikke gøre mig klog på, men så vidt jeg ved, findes der både disse containerhospitaler og nogle felthospitaler, og det er to forskellige ting, og derfor vil det ikke betyde noget rent teknisk, at man bruger disse containerhospitaler på dette hospitalsskib, for så vil man stadig væk være i besiddelse af felthospitaler, som vil kunne oprettes på landjorden.
Så det burde ikke være et problem.
Så var der hr. Thulesen Dahl, som gik meget ind for
forslaget
Jeg skal ikke blande mig i hans motivation for at gå ind for forslaget.
Og til hr. Søren Søndergaard vil jeg også blot sige, at hvad hr. Søren Søndergaard og Enhedslisten har af efterfølgende dispositioner, skal jeg heller ikke blande mig i.
Men konklusionen på det her er: Nu foreligger forslaget, ideen er født, vi har haft debatten her i Folketingssalen, og ministeren har hørt, at det er et enigt Folketing, der mener, at det er en god idé.
Og det betyder så, at lige så snart behovet opstår, så vil man meget hurtigt kunne etablere hospitalsskibet og sende det af sted.
Min afsluttende bøn til ministeren er så blot at bede ministeren om at sørge for, at ministeriet allerede nu begynder på de indledende planlægningsøvelser med henblik på et sådant hospitalsskib - det tror jeg nu i forvejen at ministeriet vil gøre, men blot for at understrege det - så man ikke, når anmodningen kommer, først skal til at finde nogle embedsmænd, som skal sætte sig ned og begynde at overveje, hvad de så skal gøre, men faktisk er klar med planlægningen, så det eneste, man mangler, når anmodningen kommer, er disse 2-3 uger til den tekniske indretning af skibet, og alt bureaukratiet, om jeg så må sige, er på plads.
Men tak for den store opbakning og tilslutning til forslaget!
Vi glæder os til det videre forløb.
Det er jo ikke på nuværende tidspunkt givet, at forslaget kan vedtages i sin nuværende ordlyd, men det kunne jo være, at vi under udvalgsbehandlingen kunne lave en beretning om forslaget, og det vil vi i Fremskridtspartiet se frem til.